虞仲通判以溪聲名軒約同賦
作者：李彌遜
朝代：宋

paragraphs: 山根出泉瀉鳴玉，上有蒼崖擎佛屋。
無風水石自撞觸，不盡潮音發寒谷。
宰官不是雲間陸，舊識南泉生處熟。
當軒大榜與名目，平地重翻偃溪曲。
曲中時轉三妙語，一一聲音談佛祖。
喧豗噫視十方鼓，萬壑風雷送烟雨。
此聲不屬聞中取，六鑿相攘竟誰主。
後來紛紛何足數，五乳峰頭曾賺舉。
山翁有耳百不聞，團蒲曲几窮朝暮。
何時沿溪掬寒綠，掃葉煎茶睡初足。